

**Αθήνα, 9 Οκτωβρίου 2025**

**Ερώτηση**

**Προς κ. Υπουργό Κοινωνικής Συνοχής και Οικογένειας**

**Θέμα:** Η κυβέρνηση να δώσει άμεση και μόνιμη λύση για τη συνέχιση και ενίσχυση δομών για την αντιμετώπιση της φτώχειας.

Οι κοινωνικές δομές για την αντιμετώπιση της φτώχειας αποτελούν τη ραχοκοκαλιά του προνοιακού κράτους στη χώρα μας. Εξαιτίας τους οι συνάνθρωποί μας μπόρεσαν να λάβουν άμεση και δωρεάν βοήθεια κατά τη διάρκεια της ανθρωπιστικής κρίσης που δημιούργησαν η χρεοκοπία της χώρας μας και η μνημονιακή πολιτική των κυβερνήσεων ΠΑΣΟΚ και ΝΔ ΠΑΣΟΚ. Αυτές οι τόσο κρίσιμες δομές αυξήθηκαν την περίοδο 2015-2019, ιδιαίτερα με την ίδρυση και στελέχωση των Κέντρων Κοινότητας. Σήμερα, σύμφωνα με τα τελευταία επίσημα στοιχεία του Υπουργείου Κοινωνικής Συνοχής και Οικογένειας αριθμούν 815 δομές με 3.631 εργαζόμενους σε αυτές.

Δυστυχώς, αντί για στήριξη και ενίσχυσή τους η κυβέρνηση φαίνεται να τις έχει φέρει στο χείλος του γκρεμού. Συγκεκριμένα, ο Ο Σύλλογος Εργαζομένων στις Κοινωνικές Δομές για την Αντιμετώπιση της Φτώχειας (Σ.ΚΟΙΝ.Δ.Α.Φ.) σε επιστολή του κρούει τον κώδωνα του κινδύνου, καθώς η χρηματοδότηση των δομών από τα Περιφερειακά Επιχειρησιακά Προγράμματα (ΠΕΠ) του ΕΣΠΑ 2021-2027 λήγει στις 31-12-2025, ενώ η αρμόδια υπηρεσία του Υπουργείου για την παράταση της λειτουργίας τους υποστηρίζει ότι δεν έχει λάβει κάποια εντολή αναθεώρησης από την πολιτική ηγεσία του Υπουργείου. Η Υπουργός, κ. Μιχαηλίδου, απαντώντας στις 25/4/2025 σε κοινοβουλευτική ερώτηση υποστήριξε ότι «Το Υπουργείο Κοινωνικής Συνοχής και Οικογένειας αναγνωρίζοντας τη συμβολή των ανωτέρω δομών και τις υπηρεσίες που αυτές παρέχουν, δρομολόγησε την εκπόνηση σχεδίου βιωσιμότητας, προκειμένου να τεκμηριώσει προς την Ευρωπαϊκή Επιτροπή αφενός την ανάγκη συνέχισης της λειτουργίας τους κι αφετέρου να προσδιοριστεί ο τρόπος συνέχισης της λειτουργίας τους κατά την τρέχουσα προγραμματική περίοδο και μετά το πέρας αυτής.». Έξι μήνες όμως μετά φαίνεται ότι τίποτα δεν έχει γίνει, διακινδυνεύοντας την ίδια τη λειτουργία των δομών και την εργασία των 3.631 εργαζομένων σε αυτές.

**Επειδή** οι κοινωνικές δομές για την αντιμετώπιση της φτώχειας οφείλουν όχι μόνο να συνεχίσουν να λειτουργούν αλλά να ενισχυθούν και η χρηματοδότησή τους να ενταχθεί πια στον εθνικό προϋπολογισμό

**Επειδή** το Υπουργείο Κοινωνικής Συνοχής και Προστασίας εμπαίζει τη Βουλή και τους εργαζόμενους διαβεβαιώνοντας εδώ και τουλάχιστον 6 μήνες ότι θα βρεθεί μόνιμη λύση για τη χρηματοδότησή τους

**Επειδή** οι εργαζόμενοι στις κοινωνικές αυτές δομές δεν μπορούν άλλο να βιώνουν αυτή την εργασιακή ανασφάλεια

**Ερωτάται η κ. Υπουργός:**

1. Γιατί δεν έχει δοθεί ακόμα παράταση της χρηματοδότησης των Κοινωνικών Δομών που λήγει σε μόλις 3 μήνες;
2. Ποια είναι τα αποτελέσματα της μελέτης βιωσιμότητας των κοινωνικών δομών αντιμετώπισης της φτώχειας και ποιος ο σχεδιασμός του Υπουργείου;
3. Θα προχωρήσετε επιτέλους στην θεσμική κατοχύρωση όλων αυτών των δομών στην τοπική αυτοδιοίκηση με παράλληλη μονιμοποίηση του προσωπικού;

**Οι ερωτώντες βουλευτές**

Φωτίου Θεανώ

Χαρίτσης Αλέξης

Αναγνωστοπούλου Αθανασία (Σία)

Αχτσιόγλου Ευτυχία (Έφη)

Ζεϊμπέκ Χουσεϊν

Ηλιόπουλος Αθανάσιος (Νάσος)

Τζανακόπουλος Δημήτρης

Τζούφη Μερόπη

Τσακαλώτος Ευκλείδης

Φερχάτ Οζγκιούρ